Title: Dan oslobođenja Niša u Drugom svetskom ratu
Author: Owner
Last saved by: Goran Stojic

OBELEŽEN JOŠ JEDAN ZNAČAJAN DATUM U ISTORIJI NIŠA         

           Dan oslobođenja Niša u Drugom svetskom ratu

*Sećanje i duboko poštovanje je najmanje što možemo da učinimo prema onima koji su svoje živote ugradili u temelje naše slobode, kaže Jelena Mitrovski, gradska većnica
*Niš je oslobođen 14. oktobra 1944. godine, kada je 22. divizija narodno-oslobodilačkog pokreta ušla u grad i napala nemačke trupe

            Polaganjem venaca na Spomenik oslobodiocima na Trgu kralja Milana  obeležen je Dan oslobođenja Niša u Drugom svetskom ratu. Vence su borcima, oslobodiocima Niša, položili gradonačelnik Darko Bulatović, većnica Jelena Mitrovski, Rade Rajković, predsednik Skupštine grada Niša, predstavnici Nišavskog upravnog okruga, predstavnici Vojske Srbije, policije i mnogobrojna boračka i ostala uduženja koja neguju tradiciju i čuvaju srpsku istoriju.
          “ Sećanje i duboko poštovanje je najmanje što možemo da učinimo prema onima koji su svoje živote ugradili u temelje naše slobode”, rekla je Jelena Mitrovski, gradska većnica.
          Među udruženjima koja su na ovaj način odali poštu borcima za slobodu grada Niša nalazilo se i Udruženje  potomaka ratnika Srbije 1912. do 1920.godine grada Niša.
           “Naše udruženje  sa srodnim udruženjima koja neguju tradiciju i obeležavaju važne datume u našoj istoriji danas je odalo poštu borcima koji su se borili za slobodu u Drugom svetskom ratu”, kazao je predsednik ovog udruženja Branislav Radovanović. “Pokušavamo na ovaj način da pokažemo javnosti da je Niš uvek bio slobodarski grad, da smo uvek vodili oslobodilačke ratove i da smo uvek branili svoju zemlju. Pokušavamo da mladim generacijama ukažemo na ovakve datume kako bi postali svesni istorije svoje zemlje i njenog značaja za budućnost koju gradimo”.
         Venci su povodom obeležavanja Dana oslobođenja Niša u Drugom svetskom ratu položeni i u Memorijalnom parku Bubanj.
          Niš je oslobođen 14. oktobra 1944. godine, kada je 22. divizija narodno-oslobodilačkog pokreta ušla u grad i napala nemačke trupe.
          Inače, borbe za oslobođenje Niša u Drugom svetskom ratu, takozvana “Niška operacija”, počela je 8. oktobra 1944. godine u 8 časova.U gradu  su se nalazili slabiji nemački zaštitni delovi. Oko 13 časova,  Deseta i Dvanaesta srpska brigada 22 srpske divizije prodrle su u južni i jugoistočni deo grada, zatim su u grad prodrle Osma srpska brigada 22. divizije i 26. Brigada 46 srpske divizije s  juga, 23. srpska brigada 45. Srpske divizije sa severa i, u sadejstvu sa Prvim utvrđenim rejonom Crvene armije sa severa i bugarskom Šestom divizijom sa istoka, oko 16 časova potpuno ovladale gradom.
                                                                   V.Petrović

LEG:SEĆANJE I DUBOKO POŠTOVANJE:vence za oslobodioce položile mnoge delegacije

LEG:NIŠ SLOBODARSKI GRAD:sloboda u Drugom svetskom ratu izvojevana 14,oktobra 1944.godine

LEG:ŽRTVE ZA SLOBODU NIKADA NE SMEJU BITI ZABORAVLJERNE:počast odala i Vojska

(Projekat “Nišlije se uključuju u odlučivanje” sufinansiran iz budžeta grada Niša)